《从宋宪登万景楼》
宋代·晁公溯

胜地开杰观，大川壮重关。
使者领我来，共此须臾閒。
玉节照绿野，银瓶落青纶。
酒酣望八极，气豪吞百蛮。
俯窥二江水，远指三峨山。
遂令苍茫外，尽在顾盼间。
崔嵬凌云寺，缭绕含风湾，
洲渚递隐见，烟霞渺斓斑。
静看浮鸥没，坐数昏鸦还。
作者必磊落，后来莫能攀。
不减鹳鹊楼，可想熊豹颜。
下有安乐园。惜哉半荆菅。
谁其为起废，叹息岁方艰。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。